Vrae oor Sisulu se duur, omstrede adviseursMo Shaik. Foto: iAfrika. Die minister van menslike nedersettings, water en sanitasie, Lindiwe Sisulu, het twee uiters omstrede figure in uiters hoogbetaalde poste as haar spesiale adviseurs aangestel. Die berugte twee nuutaangestelde adviseurs is adv. Menzi Simelane en Mo Shaik. Simelane is ŉ regspraktisyn wat in 2009 deur die destydse pres. Jacob Zuma as nasionale direkteur van openbare vervolgings aangestel is. So swak was hy daarin dat ŉ volskaalse amptelike ondersoek onder leiding van die voormalige speaker van die Nasionale Vergadering, dr. Frene Ginwala, hom ongeskik vir sy taak bevind het en hy afgedank is. Sisulu verskil duidelik van die bevinding, want sy het soveel vertroue in Simelane dat sy hom destyds, direk ná sy afdanking, as haar adviseur aangestel het en hom nog al die jare in die pos behou het. Shaik was tydens die bevrydingstryd een van die ANC se voorste spioene en sabotasie-operateurs. Nadat die ANC in 1994 aan bewind gekom het, het hy by die departement van buitelandse sake aangesluit, waar hy gevorder het tot ambassadeur in Algerië en later gedien het as spesiale adviseur vir dr. Nkosazana Dlamini-Zuma toe sy minister van buitelandse sake was. Oudpres. Jacob Zuma tydens sy eerste verskyning voor die Zondo-kommissie. (Foto:Karen Sandison/ANA) Dit het alles baie skielik en dramaties verander toe Mo Shaik se broer, Schabir Shaik, aangekla is van omkopery en korrupsie in ŉ uiters belangrike hofsaak waarin die destydse adjunkpresident, Jacob Zuma, ten nouste by erge kriminaliteit betrek is. In ŉ poging om die vervolging van sy broer te kelder en die wolk bokant Zuma se kop te laat verdwyn, het Shaik beweer hy weet dat die destydse nasionale direkteur van openbare vervolgings, adv. Bulelani Ngcuka (wat die vervolging ingestel het), ŉ betaalde spioen van die apartheidsregering was. Hy was dus ŉ verraaier van die bevrydingstryd. So seker was Mo Shaik van sy saak dat hy selfs die agentnommer wat die apartheidsregime aan Ngcuka sou toegeken het, bekend gemaak het. Die impak was sensasioneel, met al Mbeki se teenstanders binne die ANC-dampkring wat beweer het die vervolging van Shaik was bloot ŉ komplot om Zuma te benadeel. Die destydse president, Thabo Mbeki, het ŉ regterlike kommissie van ondersoek, die Hefer-kommissie, aangestel om te bepaal of Mo Shaik se bewering dat Ngcuka ŉ apartheidspioen was, waar is. Onder die priemende fokus van regter Joos Hefer se deurtastende ondersoek is Shaik as ŉ leuenaar uitgewys oor alle bewerings teen Ngcuka. Die openbare verrigtinge is regstreeks uitgesaai en wyd deur die algemene bevolking gevolg. Die persoon wat as dubbele agent die agentnommer gehad het wat Shaik so leuenagtig om Ngcuka se nek gehang het, het selfs na vore gekom en gebieg oor haar verraad. Hy was ook een van die hooforganiseerders van Zuma se veldtog om ANC-leier en staatshoof te word. Tydens Zuma se bewind is Shaik aangestel in die magtige pos van tweede in bevel van die land se spioene. ŉ Vertrouensbreuk het egter tussen Zuma en Shaik ontstaan, met die gevolg dat Shaik afgedank is en die afgelope paar jaar heeltemal onder die nuusradar gebly het. Nou is hy egter terug in ŉ hoogs betalende en politiek prominente pos. Die hoofdoel van raadgewers is om ministers van inligting, navorsing en spesialisadvies oor hul portefeuljes te voorsien. Hulle ontvang enigiets tussen R900 000 tot meer as R2 miljoen per jaar van die belastingbetaler, afhangend van die uiteindelike gradering van hul kundigheidsvlakke as kenners op hul gebied. Gespesialiseerde top-regsadvies is vir enige minister altyd nuttig, wat na verwagting Sisulu se regverdiging vir Simelane sal wees (hoewel die konstitusionele hof se bevinding dat hy regsonbevoeg is, elke rooi lig laat brand). Die groot raaisel is of Shaik enigiets weet oor behuising, watervoorsiening, damme of sanitasie. Hy weet ongetwyfeld absoluut niks op spesialisvlak daaroor nie. Sy kennisveld is spioenasie, sabotasie en buitelandse strategie. Sisulu het tot dusver nie gereageer op talle navrae om haar keuses te verduidelik nie.